सनी लियोन का क्रेज समाप्त हो गया है। उनकी पिछली फिल्में जिस तरह से बॉक्स ऑफिस पर असफल रही हैं वो दर्शाती है कि दर्शकों को उनकी फिल्मों में कोई रूचि नहीं है। उनकी हालिया फिल्म 'बेईमान लव' का महीनों तक अटक कर अब जाकर प्रदर्शित होना दर्शाता है कि वितरकों और सिनेमाघर वालों में भी उनकी कोई पूछ परख नहीं है। 
 
दिवाली के पूर्व 15 दिन फिल्म व्यवसाय के लिए सबसे कठिन दिन रहते हैं। लोग त्योहार की तैयारी में व्यस्त होकर सिनेमाघर का रास्ता भूल जाते हैं। बड़ी फिल्मों का प्रदर्शन नहीं होता और 'बेईमान लव' जैसी फिल्मों को रास्ता मिल जाता है। 
 
बेईमान लव में ऐसा कुछ भी नहीं है जिसकी चर्चा की जाए। निर्देशन से लेकर एक्टिंग तक हर विभाग में फिल्म कमजोर है। इस फिल्म को झेलना वाकई हिम्मत का काम है। पहले मिनट से ही फिल्म बोर करना शुरू कर देती है और अंत तक इसे देखना सजा से कम नहीं है। 


गिने-चुने दर्शक इस फिल्म को देखने पहुंचे और थोड़ी देर बाद ही उन्हें समझ आ गया कि वे गलती कर बैठे हैं। फिल्म के बजाय वे बातचीत में व्यस्त हो गए। कुछ ने आधी फिल्म देखने के बाद ही थिएटर छोड़ कर बाहर जाना ठीक समझा। दर्शकों की यह प्रतिक्रिया ही काफी है कि 'बेईमान लव' किस तरह की फिल्म है। 
 
कहानी है सुनैना (सनी लियोन) की जो एक सफल व्यवसायी है। उसका सम्मान होता है जिससे केके मल्होत्रा (राजीव वर्मा) और राज (रजनीश दुग्गल) ईर्ष्या से भर जाते हैं। कहानी को पीछे ले जाकर बताया गया है कि सुनैना इन्हीं के ऑफिस में काम करती थी। उसे इन पर बहुत ज्यादा विश्वास था, लेकिन प्यार के बदले में उसे धोखा मिलता है। इस धोखे का बदला लेने के लिए वह व्यवसाय के मैदान में उतर कर मल्होत्रा को नुकसान पहुंचाती है। 
 
इस कहानी को लचर तरीके से लिखा और पेश किया गया है। निर्देशक ने बहुत सारी चीजें दिखाने और दर्शकों को चौंकाने की कोशिश की है, लेकिन किसी भी तरह वे दर्शकों को बांध पाने में सफल नहीं रहे। असल में फिल्म की स्क्रिप्ट इतनी बुरी तरह लिखी गई है कि निर्देशक राजीव चौधरी के लिए इस पर अच्छी फिल्म बनाना मुश्किल था। राजीव ने सिर्फ फिल्म को 'कूल लुक' देने में ही मेहनत की है और कहानी को दिलचस्प तरीके से वे पेश करने में असफल रहे। 
 
सनी लियोन की यह कोशिश साफ नजर आती है कि वे एक्टिंग कर रही हैं। संवाद के अनुरूप उनके चेहरे पर भाव नहीं आ पाते, जबकि उन्हें इस भूमिका में करने के लिए बहुत कुछ था। रजनीश दुग्गल निराश करते हैं। अन्य सारे अभिनेताओं से भी निर्देशक अच्छा अभिनय नहीं करा पाए। 
 
कुल मिलाकर 'बेईमान लव' समय और धन की बरबादी है। 
 
बैनर : अवंति फिल्म्स प्रा.लि. 
निर्माता-निर्देशक : राजीव चौधरी
संगीत : अंकित तिवारी, कनिका कपूर, राघव साचर, संजीव दर्शन, असद
कलाकार : सनी लियोन, रजनीश दुग्गल, डेनियल वेबर